લંડનના એક પ્રકાશક તાજેતરમાં રજાઓ ગાળવા મોરોક્કો ગયા હતા ત્યારે તેમણે જોયું હતું કે સ્વીમીંગ પુલ પાસે બેઠેલા લોકોમાંથી છએક જણા એક જ પુસ્તક વાંચી રહ્યા હતાં અને એ હતું વિક્રમ શેઠની ૧૩૫૦ પાનાંની નવલકથા ‘અ સ્યૂટેબલ બૉય’. છેલ્લી ગણતરી પ્રમાણે આ પુસ્તકની એક લાખ ઉપરાંત પ્રતો વેચાઈ ગઈ છે. લંડનમાં આ પુસ્તકની કિંમત આજે ૨૦ પાઉન્ડ (આશરે એક હજાર રૂપિયા) છે છતાં બ્રિટનમાં તો આ પુસ્તકને સૌથી વધુ વેચાણ થયેલા પુસ્તક તરીકે જાહેર કરવામાં આવ્યું છે. ભારતના છેલ્લા ૪૦-૪૨ વર્ષના જીવન સાથે એક કુટુંબની કથા સાંકળી લઈને લેખકે એક સજીવન વૃતાંત વાચકો સમક્ષ ખૂબ જ દિલચસ્પ રીતે રજૂ કર્યું છે એમ અહીંના સમીક્ષકોનો બહુમત છે.